**Likumprojekta „Grozījumi Civilprocesa likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Atbilstoši grozījumiem likumā „Par tiesu varu”, kas stājās spēkā ar 2013. gada 1. septembri, līdz 2016. gada beigām tiek likvidēta Augstākās tiesas Civillietu tiesu palāta, tādējādi noslēdzot Latvijā pāreju uz tā saucamo „tīro instanču” tiesām. Minētās reformas īstenošanai turpināma kompetenču pārdale starp tiesu instancēm arī civilprocesā, novirzot lietu pieplūdumu no Augstākās tiesas Civillietu tiesu palātas uz apgabaltiesām un rajonu (pilsētu) tiesām. Tas nozīmē arī nepieciešamību grozīt attiecīgās Civilprocesa likuma un saistīto speciālo likumu normas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz šim, lai īstenotu tiesu kompetenču pārdali un pāreju uz „tīro instanču” tiesām, ir veikti šādi pasākumu:1) 2014. gada 4. janvārī stājās spēkā grozījumi Civilprocesa likuma 25. pantā, svītrojot minētā panta pirmās daļas 2.punktu, proti, lietu, kas izriet no saistību tiesībām, ja prasības summa pārsniedz 210 000 *euro* jeb 150 000 latu, piekritība noteikta rajona (pilsētas) tiesām (iepriekš piekritība apgabaltiesai);2) 2014. gada 4. janvārī stājās spēkā grozījumi Civilprocesa likumā, papildinot likumu ar 32.1 pantu, kas paredz iespēju pārdalīt jeb nodot lietas citai tiesai, ar mērķi izlīdzināt noslodzi. Minētajai normai ir pārejas raksturs, jo saskaņā ar Civilprocesa likuma pārejas noteikumu 76. punktu likuma 32.1 pants zaudē spēku ar 2016. gada 31. decembri jeb ar Augstākās tiesas Civillietu tiesu palātas darbības beigām.Ar grozījumiem Civilprocesa likumā un saistītajos normatīvajos aktos tiks veikta atlikušo kompetenču pārdale starp tiesu instancēm jeb pāreja uz tīrajām tiesu instancēm civilprocesā, kas saskaņā ar likuma „Par tiesu varu” pārejas noteikumu 57. punktu īstenojama līdz Augstākās tiesas Civillietu tiesas palātas likvidācijai 2016. gada 31. decembrī. Plānotie Civilprocesa likuma grozījumi saistībā ar lietu pārdali skartu:1) lietas par patenttiesību, pusvadītāju izstrādājumu topogrāfiju, preču zīmju, dizainparaugu un ģeogrāfiskās izcelsmes norāžu aizsardzību;2) lietas par kredītiestāžu maksātnespēju un likvidāciju;3) lietas, kurās ir strīds par īpašuma tiesībām uz nekustamo īpašumu;4) lietas, kas satur valsts noslēpuma objektu. Ir atzīta nepieciešamība iekļaut Civilprocesa likumā papildu noteikumu, nosakot vienu kompetento tiesu lietās par patenttiesību, preču zīmju, dizainparaugu tiesību un ģeogrāfiskās izcelsmes norāžu aizsardzību un pirmajā instancē tās nodot izskatīšanai Rīgas pilsētas Vidzemes priekšpilsētas tiesā.Šāds risinājums kompetentās tiesas noteikšanā ir balstīts uz vairākiem apsvērumiem.Pirmkārt, jau pašlaik likums „Par preču zīmēm un ģeogrāfiskās izcelsmes norādēm” paredz, ka minēto kategoriju lietas izskatāmas Rīgas tiesu apgabalā. Tas izriet no likuma 25. panta sestās daļas, 26. panta septītās daļas, 28. panta otrās daļas, 31. panta trešās daļas, 32. panta piektās daļas, 43. panta otrās daļas, kas noteic, ka prasība ceļama Rīgas apgabaltiesā. Tādējādi arī pēc kompetenču pārdales starp tiesu instancēm būtu saglabājams princips, ka šīs lietas tiek skatītas Rīgas tiesu apgabalā.Otrkārt, lietas par patenttiesību, preču zīmju un ģeogrāfiskās izcelsmes norāžu aizsardzību prasa no tiesneša ļoti specifiskas zināšanas vienā ļoti šaurā tiesību jautājumā. Lai paaugstinātu tiesu spriedumu kvalitāti, atbalstāma tiesnešu specializācija konkrētu lietu skatīšanā. Līdz ar to Rīgas pilsētas Vidzemes priekšpilsētas tiesā atsevišķiem tiesnešiem, kuriem ir attiecīga kvalifikācija un iemaņas šādu lietu izskatīšanā, kā specializācija nosakāma tieši minēto kategoriju lietu skatīšana.Vienlaikus ar likumprojektu paplašināts spēkā esošajā Civilprocesa likuma 25. panta redakcijā ietvertais prasījumu uzskaitījums, tajā ietverot arī lietas par dizainparauga tiesībām un pusvadītāju izstrādājumu topogrāfiju. Tādējādi visas lietas par rūpnieciskā īpašuma tiesībām un pusvadītāju izstrādājumu topogrāfiju tiek nodotas izskatīšanai vienai konkrētai pirmās instances tiesai – Rīgas pilsētas Vidzemes priekšpilsētas tiesai. Civilprocesa likuma 25. panta pirmās daļas 3.punkta pašreizējā redakcija („lietas par patenttiesību, preču zīmju un ģeogrāfiskās izcelsmes norāžu aizsardzību”) būtībā neatspoguļo jau šobrīd Dizainparaugu likumā un Pusvadītāju izstrādājumu topogrāfiju aizsardzības likumā noteikto un praksē piemēroto. Proti, dizainparaugu tiesības, kā arī pusvadītāju topogrāfijas nav ne patenttiesības, ne preču zīmju tiesības. Tas ir atsevišķs rūpnieciskā īpašuma tiesību veids, kas nosakāms Civilprocesa likuma 24. pantā. Dizainparaugu likuma 49. panta pirmā daļa paredz dizainparaugu strīdu izskatīšanas piekritību Rīgas apgabaltiesai. Savukārt Pusvadītāju izstrādājumu topogrāfiju aizsardzības likuma 15. panta pirmā daļa paredz, ka prasības pieteikumu par topogrāfijas reģistrācijas atzīšanu par spēkā neesošu jebkura ieinteresēta persona var iesniegt Rīgas apgabaltiesai visa topogrāfijas reģistrācijas spēka esamības laikā, ievērojot likumā noteikto kārtību prasības celšanai. Līdz ar to prasības pieteikumu par dizainparaugu vai pusvadītāju topogrāfiju aizsardzību piekritība saglabājama vienai speciāli noteiktai tiesai un turpmāk šo strīdu piekritība pirmajā instancē ar likumprojektu Rīgas pilsētas Vidzemes priekšpilsētas tiesai. Norādāms, ka pārējās lietas tiks nodotas skatīšanai rajonu (pilsētu) tiesām, ievērojot vispārējos noteikumus par lietu teritoriālo piekritību.Ar likumprojekta 2. pantu cita starp noteikts, ka rajona (pilsētas) tiesas zemesgrāmatu nodaļa izskata pieteikumus par izsoles aktu apstiprināšanu, izņemot maksātnespējas procesa lietās. Saistītie grozījumi Civilprocesa likumā, kas nosaka kārtību, kādā rajona (pilsētas) tiesas zemesgrāmatu nodaļa izskatīs pieteikumu par izsoles aktu apstiprināšanu, ir iekļauti likumprojektā „Grozījumi Civilprocesa likumā” (Nr. 1038/Lp11), kas 2014. gada 19. jūnijā pieņemts otrajā lasījumā. Likumprojektā „Grozījumi Civilprocesa likumā” (Nr. 1038/Lp11) iekļautie grozījumi nosaka, ka pieteikumu izskatīšana, tajā skaitā, pieteikumu par t.s. labprātīgās izsoles akta apstiprināšanu un pieteikumu par kuģu izsoles aktu apstiprināšanu, tiek nodota zemesgrāmatu nodaļām. Tāpat sagatavotie priekšlikumi paredz, ka zemesgrāmatu nodaļu kompetencē ietilps arī sūdzību par tiesu izpildītāju rīcību izskatīšana, ja sūdzības iesniedzējs lūdz atzīt izsoli par spēkā neesošu. Ievērojot procesuālās ekonomijas principu un līdzšinējo apgabaltiesas kompetenci pieteikuma izskatīšanā, Likumprojektā „Grozījumi Civilprocesa likumā” (Nr. 1038/Lp11) ietvertie grozījumi nosaka, ka apgabaltiesa, izskatot blakus sūdzību par pirmās instances lēmumu, jautājumu izskata pēc būtības. Ievērojot minēto, priekšlikumi cita starpā konkretizē, ka apgabaltiesa, izskatot blakus sūdzību, var vai nu atstāt zemesgrāmatu nodaļas tiesneša lēmumu negrozītu un sūdzību noraidīt, vai arī atcelt zemesgrāmatu nodaļas tiesneša lēmumu un izlemt jautājumu pēc būtības.Attiecībā uz maksātnespējas procesa lietās rīkotu izsoļu apstiprināšanu saglabāta šobrīd spēkā esošā kārtība. Tiesa, izskatot pieteikumu par administratora rīkotās izsoles akta apstiprināšanu, vērtē izsoles norises atbilstību normatīvajos aktos noteiktām prasībām un maksātnespējas procesam kopumā. Tāpat iespējamas situācijas, ka tiesa, izskatot pieteikumu par administratora rīkotās izsoles akta apstiprināšanu, secina, ka administrators ir rīkojies pretēji likumam un ir atceļams. Tāpat no procesuālās ekonomijas principa nav pieļaujams nošķirt sūdzības par administratora rīcību izskatīšanu no pieteikuma par administratora rīkotās izsoles akta apstiprināšanu. Tādējādi atzīts par nepieciešamu pieteikumu par administratoru rīkoto izsoļu aktu apstiprināšanas kārtību nemainīt un saglabāt to rajona (pilsētas) tiesas kompetencē, proti, tās tiesas kompetencē, kuras tiesvedībā atrodas juridiskās vai fiziskās personas maksātnespējas procesa lieta. Svītrojot Civilprocesa likuma 25. panta trešo daļu, likumā iekļaujams papildu noteikums par lietu teritoriālo piekritību, proti, lietas, kas satur valsts noslēpuma objektu, pirmajā instancē nodot izskatīšanai Rīgas pilsētas Vidzemes priekšpilsētas tiesā līdzīgi kā īstenojot kompetenču pārdali kriminālprocesā. Likumprojekta pārejas noteikumi paredz, ka tiesa, kas līdz 2015. gada 1. janvārim uzsākusi skatīt civillietu, kuras materiālos ir iekļauts valsts noslēpuma objekts, pabeidz uzsākto civillietas izskatīšanu.Tā kā no 2017. gada 1. janvāra Augstākās tiesas struktūrā nebūs Civillietu tiesu palātas, arī nolēmumu pārsūdzības kārtībā nepieciešami grozījumi, paredzot, ka visos gadījumos nolēmumus apelācijas instancē skatīs apgabaltiesa.Pārejas noteikumi:Ievērojot likumā „Par tiesu varu” iestrādāto tiesu sistēmas reformu – pāreju uz tīro tiesu instanču sistēmu, ir nepieciešams Civilprocesa likumā paredzēt pārejas noteikumus, nodrošinot pakāpenisku lietu nodošanu attiecīgajām tiesu instancēm pēc piekritības, nosakot precīzu kārtību un termiņus, kā arī paredzot rīcību ar Augstākās tiesas Civillietu tiesu palātā līdz 2016. gada 31. decembrim neizskatītajām civillietām.Nepieciešams nodrošināt, ka no 2015. gada 1. janvāra visas civillietas, kuras pārsūdzētas apelācijas kārtībā, izskata apgabaltiesa.Pēc 2015. gada 1. janvāra apelācijas instances tiesa attiecībā uz tām civillietām, kuras tā šobrīd turpina skatīt kā pirmās instances tiesa, būs apgabaltiesa, bet Augstākā tiesa būs tikai kasācijas instance. Tādējādi nepieciešams noteikt termiņu, kādā lietas, kurās nolēmumi pārsūdzēti apelācijas kārtībā, vairs nenonāk Augstākās tiesas Civillietu tiesu palātā. Ievērojot minēto, ir nepieciešams noteikt, ka lietas, kurās nolēmumi pārsūdzēti apelācijas kārtībā, pēc 2015.gada 1.janvāra vairs netiks nodotas izskatīšanai Augstākās tiesas Civillietu tiesu palātai, bet tiks izskatītas apgabaltiesā apelācijas kārtībā.Lai nodrošinātu iespēju Augstākās tiesas Civillietu tiesu palātas tiesnešiem pabeigt jau uzsāktās lietas, nepieciešams noteikt termiņu, līdz kuram Augstākās tiesas Civillietu palāta vairs neuzsāk jaunu lietu izskatīšanu, bet nodod tās izskatīšanai apgabaltiesai apelācijas kārtībā. Tādējādi grozījumi Civilprocesa likuma pārejas noteikumos paredzēs, ka lietas, kuras saņemtas izskatīšanai Augstākās tiesas Civillietu tiesu palātā līdz 2015. gada 30. jūnijam, bet kurās lietas izskatīšana pēc būtības nav uzsākta līdz 2016. gada 1. janvārim, nodod izskatīšanai apgabaltiesai kā apelācijas instances tiesai.Pastāv iespēja, ka Augstākās tiesai Civillietu tiesu palātai nodotajās lietās, kurās uzsākta to izskatīšana pēc būtības, kādu apstākļu dēļ izskatīšanas pabeigšana nav iespējama līdz 2017.gada 1.janvārim, kad Augstākās tiesas Civillietu tiesu palāta jau būs izbeigusi savu darbību. Tādējādi likumprojekta pārejas noteikumos nosakāms, ka lietas, kurās Augstākās tiesas Civillietu tiesu palātā ir uzsākta lietas izskatīšana pēc būtības, bet kuras līdz 2016. gada 31. decembrim nav izskatītas, tajā skaitā, kurās pieņemts lēmums par tiesvedības apturēšanu, nodod izskatīšanai apgabaltiesai kā apelācijas instances tiesai.Likumprojekta pārejas noteikumi paredz regulējumu arī tiem gadījumiem, kad apgabaltiesā kā pirmās instances tiesā skatītā lieta ir apturēta un tiesvedība neturpinās. Paredzot, ka lietas, kurās apgabaltiesā kā pirmās instances tiesā ir uzsākta lietas izskatīšana pēc būtības, bet kuras līdz 2015. gada 31. decembrim nav izskatītas, tajā skaitā, kurās pieņemts lēmums par tiesvedības apturēšanu, nodod izskatīšanai rajona (pilsētas) tiesai kā pirmās instances tiesai.Likumprojekta pārejas noteikumi paredz arī lietu pārdali rajonu (pilsētu) tiesām un apgabaltiesām gadījumos, kad, kasācijas instances tiesai atceļot Augstākās tiesas Civillietu tiesu palātas nolēmumu (Civilprocesa likuma 474. pants), lieta nodota jaunai skatīšanai pirmās vai apelācijas instances tiesā.Saskaņā ar Civilprocesa likuma 206. panta pirmo daļu tiesa, kas taisījusi spriedumu lietā, ir tiesīga pēc lietas dalībnieka pieteikuma pieņemt lēmumu par sprieduma izpildīšanas atlikšanu vai sadalīšanu termiņos, kā arī par tā izpildes veida un kārtības grozīšanu. Ievērojot minēto, likumprojekta pārejas noteikumi paredz, ja pēc 2015. gada 1. janvāra lietā, kas izskatīta apgabaltiesā kā pirmās instances tiesā, ir izlemjami ar nolēmuma izpildi saistīti jautājumi, tos nosūta izlemšanai rajona (pilsētas) tiesai kā pirmās instances tiesai. Tāpat arī, ja pēc 2015. gada 30. jūnija lietā, kas izskatīta Augstākās tiesas Civillietu tiesu palātā apelācijas kārtībā, ir izlemjami ar nolēmuma izpildi saistīti jautājumi, tos nosūta izlemšanai apgabaltiesai kā apelācijas instances tiesai.Ievērojot to, ka likumprojektā paredzēts, ka apgabaltiesa kā pirmās instances tiesai vairs netiek nodotas jaunas lietas, bet tās izskata pilsētas (rajona) tiesa no 2015. gada 1. janvāra, kā arī nodrošinot pakāpenisku lietu plūsmas apturēšanu uz Augstākās tiesas Civillietu palātu, likumprojektam jāstājas spēkā 2015. gada 1. janvārī. |
| 3. | Projekta izstrādē iesaistītās institūcijas | Likumprojekts apspriests Tieslietu ministrijas pastāvīgajā Civilprocesa likuma grozījumu izstrādes darba grupā. |
| 4. | Cita informācija | Nav |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesas, lietas dalībnieki civilprocesā. |
| 2. | Tiesiskā regulējuma ietekme uz tautsaimniecību un administratīvo slogu | Ievērojot to, ka turpmāk arī apelācijas kārtībā pārsūdzētus nolēmumus, kurus skatīja apgabaltiesa kā pirmās instances tiesa, tāpat skatīs apgabaltiesas, kas atrodas 5 reģionos, nevis Augstākās tiesas Civillietu tiesu palāta, kas atrodas Rīgā, tiek veicināta pieejamība tiesām.Vienlaikus, realizējot kompetenču pārdali starp tiesu instancēm, tiks izveidota vienkāršāka un sabiedrībai saprotamāka tiesu instanču sistēma, tādējādi palielinot uzticamību tiesu sistēmai. |
| 3. | Administratīvo izmaksu monetārs novērtējums | Nav |
| 4. | Cita informācija | Nav |
|  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Likumprojekts Ministru kabinetā un Saeimā ir izskatāms vienlaicīgi ar likumprojektiem: 1. „Grozījums Patentu likumā”;
2. „Grozījums likumā „Par preču zīmēm un ģeogrāfiskās izcelsmes norādēm””;
3. „Grozījums Pusvadītāju izstrādājumu topogrāfiju aizsardzības likumā”;
4. „Grozījums Dizainparaugu likumā”;

Minētajos likumprojektos paredzēts noteikt vienu kompetento tiesu lietās par patenttiesību, pusvadītāju izstrādājumu topogrāfiju, dizainparaugu, preču zīmju un ģeogrāfiskās izcelsmes norāžu aizsardzību.1. „Grozījums Zemesgrāmatu likumā”;

Minētajā likumprojektā paredzēts noteikt sūdzību par zemesgrāmatu nodaļas tiesneša lēmumiem un viņa rīcību iesniegšanu apgabaltiesā, kuras darbības teritorijā atrodas rajona (pilsētas) tiesas zemesgrāmatu nodaļa.1. „Grozījums Tiesu izpildītāju likumā”;
2. „Grozījums Notariāta likumā”;

Minētajos likumprojektos paredzēts noteikt prasību par zaudējumu piedziņu, kas izriet no zvērinātu tiesu izpildītāju un zvērinātu notāru darbības un rīcības, iesniegšanu pilsētas (rajona) tiesā kā pirmās instances tiesā atšķirībā no šī brīža noteiktās kārtības, kad tās iesniedzamas apgabaltiesā kā pirmās instances tiesā. |
| 2. | Atbildīgā institūcija | Tieslietu ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesu iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Augstākās tiesas struktūras izmaiņas, no 2017. gada 1. janvāra likvidējot tās sastāvā esošo Augstākās tiesas Civillietu tiesu palātu. |
| 3. | Cita informācija | Nav |

Iesniedzējs:

tieslietu ministrs G.Bērziņš

18.08.2014. 13:53

2053

D. Obuka

67036833; Daina.Obuka@tm.gov.lv